मिथिलाञ्चल मे आयल छलाह एक नव अंचल अधिकारी। वितरण केने छलाह गरीबमे, बहुतोँ धोती सारी। किछु जमीन श्रीमानक श्रेयसँ एक भूमिहीनकेँ भेटल छल। खाकऽ दीनताक धऽल बेचारे, छलाह समाजक कृषक सफल।
श्री मान् अंचल अधिकारी एक कट्ठा जमीन दू भूमिहीन मे वितरण कएने छलाह, परञ्च दुनू भूमिहीनकेँ ओतबँहि जमीन मे दस-दस कट्ठा कऽ देने छलाह। ई भूल नञि, महा भूल भेल छल। भूमिहीन केँ नाम राम परीक्षण, राम लोचनन छलनि।
राम लोचन बेचारे भूमिहीन और प्रचण्ड दीन छलाह, परञ्च राम परीक्षण बेटा सबहक प्रसादे भूमिहीन रहितँहु दीन नञि छला। अंचल कार्यालयसँ दुनू जन केँ जमीनक पर्चा (दान पत्र) भेटल छलनि। दुनू जन पर्चा लए घर जा रहल छलाह। राम परीक्षण तीव्र चालिमे चलैत घर एलाह, परञ्च राम लोचन शरीरसँ कमजोर छलाह। हुनक चालि तेज नञि छलन्हि। ओ नहुँ-नहुँ चलैत अपन वार्षिक योजना दिमागमे तैयार करैत आबि रहल छलाह। बाटमे रामलोचन अपन कल्पनाकेँ स्वर बद्ध करैत चलि रहल छलाह।
लय कऽ पर्चा गीत गबैत,
गृह नगर कयलनि प्रस्थ्ज्ञान।
आबो कि हम रहब अनारी,
देत समाज पंचक स्थान।
तामि कोरि कऽ मरूआ रोपब,
करब गरीबी मे गुजरान।
रोपब हम पुनि ओतिमे धान।
घर मे किछुओ खर्चा नञि छल,
नञि तँ करितौँ कन्या दान।
आगा साल ई भार उतारब,
जँ किछुओ भेल मरूआ धान।
बान्हैत वेश मनोरथक पुल,
निज गृह नगर मे एलाह।
हाल सुना सब प्राण प्रिया केँ,
अबितँहि ओ अलसयलाह।
कछ-मछ करैत राति बितौलन्हि,
भोरे लेलन्हि कोदारि।
हमरा लेल किछु जलखई आनब,
घरक काज सम्हारि।
बेचब बकरी छोड़ब नोकरी,
महुँ होयब सफल किसान।
बेटज्ञ केँ इसकूल भेजब हम,
घर मे जे छल महा अकान।
राम लोचन अपन कल्पना केँ स्वर बद्ध करैत खेतपर एलाह। खेत केँ तमनाय आरम्भ केलन्हि। राम परीक्षण हुनका दूरेँ सँ देखि, खेत दिश दौड़लाह आओर बजलाह- ई खेत तँ हमर अछि, सरकार हमर पर्चा देने अछि। तोरा की नञि बुझल छऽ? सङे तँ गेल रहऽ।
राम लोचन बजलाह- एहि खेतक पर्चा हमरो भेटल अछि।
राम परीक्षण गरजि उठलाह- नञि खेत पर तोहर कोनो अधिकार नञि छऽ।
हम यौ अंचल अधिाकरी।
हम एक पर्चाधारी।
दू गरीब केँ देलहुँ।
अपने ई की केलहुँ।
पुनि-पुनि करब एकहि हम विनती,
दीनक काज सुधारू।
दीर्घ भुल अपने कोना केलहुँ,
तकरो कनि विचारू।
राम लोचन काल्हि पुनः एलाह, हाकिम सँ भेंट केलन्हि।
रम लोचन काल्हि अंचल कार्यालय एलाह, परञ्च कार्यालय सँ हाकम नदारद छलाह। राम लोचन दुःखी भेल घर गेलाह।
मरि-कटि जायब हम दुनू जन,
केँ जमीन उपजायत।
मरि-कटि जाय जँ परम धाम,
उपजा सब केँ खायत।
आशय अपनेक अछि महान,
कहबैत अंचल अधिकारी।
बोनि छोरि प्रतिदिन आबी तँ,
बेचब लोटा थारी।
एहि आबा जाही मे कार्यालयकेँ निर्जज्ज लिपिक गण किछु पाइ ऐंठ लेलथि। राम लोचन लिपिक समक्ष गेलाह, अपन दुःखनामा सुनौलन्हि।
एक लिपिक बजलाह, हाकिम काज नञि करतऽ, चलि जाह मधुबनी, डी.सी.एल.आर. सँ भेंट करऽ (भूमि सुधार पदाधिकारी)।
डी.सी.एल.आर. छथि हाकिम एकटा मधुबनी मे बैठल।
दुःखिया सबकेँ दुःख सुनै छथि,
नञि छथि कनियो ऐंठल।
राम लोचन अंचल अधिकारी केँ अवाच्य कथा कहैत मधुबनी प्रस्थान केलथि।
बिनोवा परिवहन मे भ्य सवार,
ओ आबि गेलाह मधुबनी।
भुख सँ देह भेल छल जर्जर,
सङ मे नञि चौबन्नी।
राम लोचन पद यात्रा करैत मधुबनी पहुँचलाह। लिपिक केँ सिखाओल बात, डी.सी.एल.आर. शब्द बेचारे बिसरि गेलाह। तामसे अपन केस नोंचलन्हि, नाक पर हाथ देलाह, परञ्च लिपिक केँ सिखाओल बात पुनः स्मरण मे नञि आनि सकलाह। थकमका कऽ बैसि गेलाह, बहुत पछतावा भेलन्हि। बहुत दिमाग मे मन्थन केलाक बाद हुनका मनमे भेलन्हि, सायद ओ हमरा देशी विलाड़ कहने छलाह। मन खुब हरिअर भऽ गेलन्हि। पुर्ण आस्वस्त भेलाह, जे ओ हमरा निश्चित रूपें देशी विलाड़े कहने छलथि। राम लोचन मने मन पुनः कहलनि- ठीक! ठीक! हँ-हँ देशी विलाड़।
एक ब्रासलेट धोती वाला सँ राम लोचन अपन दीन स्वर मे पुछलनि, हाकिम देशी विलाड़ साहिब केँ ऑपिस कतऽ छन्हि?
ओ ब्रासलेट धोती वाला हिनका दिश ताकि मने-मन किछु कहि चलि देलथि।
आगा जाय दोसरो सँ पुछलन्हि केओ देशी विलाड़क ऑफिस नञि बता सकलथि। वास्तव मे भेटबोक नञि चाही।
किछु आगु बढ़ि समाहरनालय समक्ष आबि ठाढ़ भेलाह, देखै छथि जे एक अपचेष्ट नेता पान लगठैत, ढेकरैत, गॉंधी वस्त्र लगौने समाहरनालय द्वार सँ वाहर आबि रहल छथि जिनक वेश-भूषा साक्षात गॉंधी जी सदृश, परञ्च धोती कुर्ता पर ठाम-ठाम पानक पीक पड़ल छलन्हि।
पहिर कऽ कारी चश्मा नेता,
दिन केँ राति बनौने।
द्वार सँ बाहर आबि रहल छलाह,
अपन ऑंखि अन्हरौने।
राम लोचन नेता सँ करूण स्वर मे गरीबी राखि कहलन्हि, सरकार हम नञि देशी विलाड़ साहिब केँ ऑफिस जाय चाहैत छी, कने कष्ट कऽ केँ देखा देल जाय।
राम लोचन ओहि शब्द केँ दोहरा कऽ बजलाह।
देशी विलाड़! देशी विलाड़! कहॉं छन्हि हुनक ऑपिस।
राम लोचन- नञि सरकार।
राम लोचन- नञि यौ सरकार।
राम लोचन- नञि हाकिम।
राम लोचन सबटा कहि सुनौलन्हि।
परम अनारी महा मुर्ख हो,
पढ़ना लिखना सीखो।
दुनिया विकास किया है कितना,
विश्व क्षितीज पर देखो।
नेता- तुम्हारा कम डी.सी.एल.आर. करेंगे।
राम लोचन- ठीक! ठीक! अपने जे बजलहुँ अछि हाकिम, सैह तँ हमरो कहब थीक। मुँहक दॉंत टुटल अछि सबटा, दीनक बाजब नञि अछि नीक।
नेता-देखते हो, वह जो गेट पर एक आदमी बैठा है, उसी के भीतर डी.सी.एल.आर....।
राम लोचन कार्यालय द्वारा समक्ष गेलाह। द्वारपाल सँ पुछलन्हि, हाकिम हमरा बाजऽ नञि अबैत अछि, देशी विलाड़ साहिब एहि मे छथि।
द्वारपाल- भागो यहॉं से बेहुदा नहीं तो...।
राम लोचन भीतर गेलाह, हाकिम केँ प्रणाम केलथि।
राम लोचन- हाकिम देशी विलाड़ साहिब सँ भेंट करबाक छल, किछु काज अछि, अपने थिकहुँ- देशी विलाड़ साहिब?
हाकिम कागज केँ तजबीज केलन्हि, एहि बीच राम लोचन अपन सब दुःखरा हाकिम केँ सुना देलथि।
राम लोचन बाहर आबि बैठ गेलाह। कार्य भेलाक बाद हाकिम पुनः राम लोचन केँ बजौलथिन्ह। राम लोचन भीतर गेलाह।
राम लोचन केँ हाकिम किछु कागजात देलथि। राम लोचन कागजात लऽ अंचल कार्यालय एलाह आओर सबटा कागजात अंचल अधिकारी समक्ष पसारि देलन्हि। डी.सी.एल.आर. केँ हस्ताक्षर आओर अनुसंशा देखि अंचल अधिकारी भय सँ सब कार्य शीघ्रहि सम्पादन कऽ देलथि। राम लेाचन कागज लऽ घर एलाह आओर जीमन दखल केलन्हि।
जिला- मधुबनी।
